BCP ทุ่มเงิน 42.5 ล้านดอลลาร์แคนาดา เข้าถือหุ้นเหมืองลิเทียม 16.4%
BCP เตรียมทุ่มเงิน 42.5 ล้านดอลลาร์แคนาดา เข้าถือหุ้นเหมืองลิเทียมในแคนาดา เพิ่มเป็น 16.4% จากเดิมถือ 6.7% 
20 ม.ค. 2560

บริษัท บางจากปิโตรเลียม จำกัด (มหาชน) หรือ BCP ระบุว่า ที่ประชุมคณะกรรมการบริษัทเมื่อวันที่ 17 ม.ค. มีมติให้ BCP Innovation Pte. Ltd. (BCPI) ซึ่งเป็นบริษัทย่อย เข้าลงทุนเพิ่มเติมใน Lithium Americas Corp. (LAC) ซึ่งเป็นผู้ดำเนินธุรกิจเหมืองแร่ลิเทียม และเป็นบริษัทที่มีหลักทรัพย์เป็นหลักทรัพย์จดทะเบียนในตลาดหลักทรัพย์โตรอนโต ประเทศแคนาดา และดำเนินโครงการเหมืองลิเทียมที่ประเทศอาร์เจนตินาและประเทศสหรัฐอเมริกา โดยจะใช้เงิน 42.5 ล้านดอลลาร์แคนาดา เพื่อเข้าซื้อหุ้นเพิ่มเป็น 16.4% จากปัจจุบันที่ถืออยู่ 6.7% ซึ่งคาดว่าจะดำเนินการแล้วเสร็จภายในวันที่ 15 เม.ย.60  นอกจากนี้ยังจะให้เงินกู้ยืมแต่ LAC ไม่เกิน 80 ล้านเหรียญสหรัฐ เพื่อใช้ลงทุนเพิ่มเติมด้วย
ทั้งนี้ เมื่อวันที่ 19 ม.ค.ที่ผ่านมา  BCPI ลงนามใน Investment Agreement กับ LAC โดย BCPI จะลงทุนซื้อหุ้นเพิ่มทุนของ LAC จำนวน 50 ล้านหุ้น ในราคาหุ้นละ 0.85 ดอลลาร์แคนาดา รวมมูลค่าการลงทุนทั้งสิ้น 42.50 ล้านดอลลาร์แคนาดา โดยการลงทุนนี้อยู่ภายใต้เงื่อนไขว่า LAC จะต้องจัดให้มีการประชุมผู้ถือหุ้นเพื่อมีมติอนุมัติการออกหุ้นเพิ่มทุนเพื่อจำหน่ายให้แก่ผู้ถือหุ้น คือ BCPI โดยเฉพาะเจาะจงในจำนวนและราคาที่กำหนดเพื่อให้การซื้อขายหุ้นเสร็จสิ้นภายในวันที่ 15 เม.ย.60
โดยเมื่อเข้าลงทุนซื้อหุ้นเพิ่มทุนดังกล่าวแล้ว BCPI ตกลงที่จะให้เงินกู้ยืมแก่ LAC จำนวนไม่เกิน 80 ล้านดอลลาร์สหรัฐฯ เพื่อเป็นเงินกู้ยืม หรือเงินลงทุนให้ Minera Exar S.A. ดำเนินการก่อสร้างและดำเนินการเกี่ยวกับเหมืองลิเทียม ซึ่ง Minera Exar S.A.เป็นบริษัทที่ LACถือหุ้นอยู่ 50% และได้รับประทานบัตรในการสำรวจและทำเหมืองแร่ลิเทียมในประเทศอาร์เจนติน่า เพื่อใช้ในการก่อสร้างและการดำเนินงานอื่น ๆ ใน Cauchari Olaroz Project ตามสัดส่วนการลงทุนของ LAC ใน Minera Exar S.A.
นอกจากนี้ BCPI จะได้สิทธิการซื้อผลผลิตแร่ลิเทียมและผลผลิตปุ๋ยโปแตชซึ่งเป็นผลพลอยได้จากกระบวนการผลิต (By Product) ตามกำลังการผลิต (Off-Take Agreement) จาก Minera Exar S.A. ในจำนวนที่ตกลงกันเป็นเวลา 20 ปี นับตั้งแต่วันเริ่มต้นการจำหน่ายเชิงพาณิชย์
ทั้งนี้ ข้อกำหนดและเงื่อนไขในการให้กู้ยืมและการซื้อผลผลิตดังกล่าวจะเป็นไปตามทางการค้าปกติ  โดยมีค่าตอบแทนที่เหมาะสมในลักษณะเดียวกันกับการทำธุรกรรมระหว่างผู้ค้าที่มีความเป็นอิสระและไม่มีความเกี่ยวโยงกัน ขณะที่ขนาดรายการการลงทุนในครั้งนี้มีเป็นขนาดรายการประมาณ 32 ล้านดอลลาร์สหรัฐ หรือประมาณ 1.2 พันล้านบาท โดยเงินลงทุนที่ใช้จะมาจากเงินสดจากการดำเนินงานของบริษัท ซึ่งการลงทุนเพิ่มครั้งนี้สอดคล้องกับกลยุทธ์ธุรกิจของบริษัทในการลงทุนธุรกิจทรัพยากรธรรมชาติ ซึ่งต่อยอดกับธุรกิจนวัตกรรมพลังงานเพื่อเพิ่มมูลค่าของกิจการและกระจายความเสี่ยงของรายได้      
อนึ่ง LAC  มีทุนชำระแล้ว  108.5 ล้านดอลลาร์สหรัฐ ณ วันที่ 30 ก.ย.59 อยู่ระหว่างการพัฒนาโครงการเหมืองลิเทียม กำลังการผลิตมากกว่า 50,000 ตันต่อปี โดยโครงการตั้งอยู่ในจังหวัด Jujuy ประเทศอาร์เจนตินา และรัฐ Nevada ประเทศสหรัฐอเมริกา